**Girona comença l'any amb un nou projecte: EL REBOST L'ESCUDELLA !!**

El Rebost l’Escudella és un espai d'abastiment i intercanvi, un punt de trobada entre productors i consumidors, amb l'objectiu de donar sortida a productes locals, ecològics i artesanals.

És una oportunitat d'adquirir directament, sense intermediaris, el que es genera a la zona, apostant per allò biològic, per un consum responsable, i facilitant l'ús de la moneda social.

Aquí podràs trobar el pa d'espelta d’en Tony, les nous de la Maria, les salses i patés de la comunitat de Pujarnol, infusions del Pirineu, hamburgueses vegetals d’en Sean, verdura fresca de l´Anne, i també arròs, llenties, oli eco ..de la zona!

És una finestra a iniciatives productives de persones i col·lectius, una possibilitat d'autoocupació i de satisfacció de necessitats bàsiques, a preus assequibles: un esglaó més cap a una economia solidària.

El Rebost l’Escudella neix en el si de l'Ecoxarxa Girona i la Cooperativa Integral Catalana i el seu funcionament és horitzontal, sense ànim de lucre, obert a la participació a les seves assemblees, que tenen lloc tots els dimarts a les 20h.

Acosta't a conèixer-nos,

estem al local de ESCUDELLA SOLIDÀRIA, Passeig d'Olot 68, Girona  **\* TOTS ELS DIMARTS DE 17H A 20H \***

rebost.escudella@ecoxarxes.cat

Jordi 660 094 658

Rosa 622 78 04 09

**Què és L´Ecoxarxa?**

L'Ecoxarxa Girona és una xarxa d'intercanvi de béns, serveis i coneixements, autogestionada, que es proveeix d'aliments, productes i serveis per abastir les necessitats de les seves associades, tot fent del consum un acte conscient i transformador.

La xarxa fa ús de la moneda social com una eina d’intercanvi de béns, serveis i coneixements que serveix per construir un sistema de relacions econòmiques al marge del capitalisme, deixant oberta la possibilitat a l'intercanvi directe o un altre que sigui coherent amb els principis consensuats.

Basem les nostres relacions humanes i econòmiques en la proximitat, per afinitat i de forma local i propera, amb l’objectiu de cobrir les nostres necessitats bàsiques sense necessitat d’utilitzar l’euro i els

mecanismes laborals habituals. Tot creant mecanismes de suport entre les persones i permetent-nos desenvolupar noves habilitats més enllà de les purament assalariades.

Treballem per recuperar la dimensió ètica i humana en les activitats

econòmiques, superant l’individualisme i la competitivitat capitalista i impulsant una economia basada en la confiança, la reciprocitat, la solidaritat, la cooperació i l’ecologia.

Per la visualització de les demandes, ofertes i transferències dins la

xarxa, utilitzem el CES, una plataforma virtual on ens trobem per intercanviar i obtenir informació, ofertes i demandes amb total transparència.

**Què és la moneda social?**

La moneda social és una unitat monetària alternativa a l'euro i que ens permet organitzar una xarxa d’intercanvis multirecíprocs, sense limitar-nos al troc directe ni haver d’utilitzar únicament els euros. També vol ser una eina de transformació que pretén reforçar la confiança entre les persones.

Usem el model de les ecoxarxes desenvolupades a Catalunya des del 2009, a partir de la creació de l’Ecoxarxa Montseny i la Cooperativa Integral Catalana (CIC). Un model que ja s'utilitza a diferents punts de Catalunya i el món.

**Perquè cal crear una nova moneda?**

L'objectiu és generar un espai econòmic propi, autònom i de confiança

lluny del control de les institucions econòmiques i que respongui a les nostres pròpies necessitats i inquietuds.

Quines diferències hi ha entre els euros i la moneda social?

- No té interessos.

- S’emet de manera descentralitzada per la comunitat en cada nou

intercanvi.

- No és escassa, sinó que n’hi ha tanta com riquesa real hi ha a la

regió i genera cadascuna.

- No és opaca, sinó transparent; no és competitiva sinó cooperativa.

- No vol substituir les donacions o el troc directe, sinó l’ús d’euros.

Molts serveis, coneixements i produccions que no entraven a l’escala industrial capitalista de l’euro, ara poden desenvolupar-se redescobrint recursos locals i talents personals. També ens permet obtenir béns i serveis bàsics com l’alimentació o l’habitatge, i diversos serveis.

El Rebost l’Escudella és un projecte conjunt d’Ecoxarxa Girona, Escudella Solidària i la Central d’Abastiment Català de la CIC.

Rebost

Correu electrònic: rebost.escudella@ecoxarxes.cat

Telèfon de contacte: 660094658 (Jordi)

Ecoxarxa Girona

Correu electrònic: girona@ecoxarxes.cat

Pàgina web: [ecoxarxagirona.wordpress.com](http://ecoxarxagirona.wordpress.com/)

Central d’Abastiment Català

Pàgina web: cac@cooperativa.cat

Escudella Solidària

Pàgina web: [escudellasolidaria.blogspot.com.es](http://escudellasolidaria.blogspot.com.es/)